**JURNALUL SAPTAMANII**

GRUPA 2- A doua săptămână de școală cu prezență fizică

**Bună ziua!**

Ne aflăm în perioada de cunoaștere. Am realizat activități variate pentru a constata nivelul achizițiilor de până acum. Mă bucur că piticii manifestă curiozitate, dorință de a lucra. Suntem în etapa în care formăm anumite rutine: ce facem când venim dimineață, cum procedăm când primim o fișă, unde ne ținem obiectele, care sunt caietele, cum arătăm că am terminat, în ce pauză mergem la toaletă, cum facem rândul la plecare și în curte...

**Constatări la finalul celei de a doua săptămâni de prezență fizică:**

* Copiii au ritmuri diferite de lucru, va trebui să mărim ritmul unora dintre pitici.
* Încă nu recunosc caietele de lucru și pierd startul cu căutarea.
* Nu știu ce obiecte au în ghiozdan.
* Deja au legat prietenii și vorbesc cu colegii din fața/spatele lor.
* Cifra 2 i-a pus în încurcătură. Trebuie exersat până iese linia șerpuită.
* Încă sunt dificultăți la analiza fonetică a unui cuvânt. Dacă vor reuși să identifice toate sunetele nu vor fi probleme nici la scrierea cuvintelor. Exersați pe cuvinte simple la început.
* Unii nu sunt atenți la explicații și lucrează înainte ”în legea lor”. I-am pus să șteargă dacă au ”fușerit”. Mai ales scrierea literei M și a cifrei 2.
* Au reușit să decupeze fără ajutor, dar încă necesită antrenament pentru respectarea conturului. Tot ce vedeți este exclusiv MUNCA lor.
* Folosesc ca pretext ”mersul la toaletă” pentru a vorbi cu alți colegi. Dacă au probleme medicale să îmi spuneți, deoarece treptat voi interzice mersul la toaletă în timpul orei.
* Nu răspund în propoziții, ci dau direct cuvântul. Ar fi benefic să îi corectați și acasă.
* Unii duc acasă din obiectele care ar trebui să stea în mapa din bancă.

**Recomandări:**

* Repetați analiza fonetică a cuvintelor și scrierea cifrelor!
* Pentru a indica poziția unui sunet în cuvânt vom folosi expresiile: poziția inițială (adică se află la începutul cuvântului), poziția mediană (la mijloc) și poziția finală (se află la sfârșitul cuvântului).
* Faceți ACASĂ exerciții de recunoaștere a caietelor și a locului în care stă fiecare obiect!
* Repetați-le faptul că luni duc la școală mapa și vineri o iau acasă.
* Intrați pe Teams pentru a vedea ce învață la ora de Lb. engleză.